Akademia: Lesse van Baylor in die VSA | Maroela Media
Baylor Universiteit in die VSA se nuwe sakeskool se ontwerp pas esteties by die klassieke, maar binne is 'n hipermoderne ontwerp volgens die "google"-styl – baie glas en oop ruimtes met helderkleurige stoele waar studente kan saamwerk. Foto: Verskaf.
In die wêreld van universiteite is Akademia nog 'n baba, 'n nuweling in 'n ryk tradisie van honderde jare. Akademia is 'n privaat Afrikaanse gemeenskapsuniversiteit wat op Christelike beginsels gefundeer is. Kan die konsep van wêreldformaat wees?
'n Afvaardiging van die Solidariteit Beweging het na die VSA gereis om verskeie suksesvolle universiteite te besoek. Al die universiteite is Christelik, gestig uit 'n bepaalde gemeenskap en privaat.
Ons eerste halte was in Waco, Texas, by die Baylor Universiteit. Baylor is in 1845 gestig, het sowat 17 000 studente en word in die VSA as 'n middelgrootte universiteit geag.
Die universiteit is uitgesproke Christelik en staan sterk in die Baptiste-tradisie en hul slagspreuk is "Vir kerk en Texas".
Terwyl ons op die kampus stap, lui die kerkklokke stiptelik elke uur. Daar is 'n kapel en eerstejaars is verplig om kapeldienste by te woon.
Die argitektuur is klassiek, die tuine skep 'n oop gevoel en die talle roostuine verleen 'n sagte gevoel. Daar is 'n atmosfeer van gewydheid op die kampus.
Tog is die jong mense op die kampus gewone, moderne jong mense met oorfone in die selfone. Die nuwe sakeskool se ontwerp pas esteties by die klassieke, maar binne is 'n hipermoderne ontwerp volgens die "google"-styl – baie glas en oop ruimtes met helderkleurige stoele waar studente kan saamwerk.
Dit is nie ontwerp vir die individu nie; inteendeel, daar is talle plekke waar die studente juis kan sosialiseer. Oral sit studente gemaklik en besig met spanwerk. Daar is 'n geruis van studentestemme in die gebou. Die klassieke en die moderne het met mekaar versmelt.
Maar is daar plek vir Christelike norme in 'n vinnige en gespesialiseerde sekulêre wêreld? Jim Benninghof, die vise-provoos (adjunk- akademiese hoof), verduidelik dat die Christelike klassieke opvoeding ("liberal arts" oftewel klassieke letterkunde en geskiedenis) eintlik onderliggend was aan die stigting van die meeste Amerikaanse universiteite. Opvoeding is die volle ontwikkeling van die mens wat meer as opleiding of selfs afrigting vir 'n spesifieke beroep behels. Volgens Benninghof ontwikkel Baylor die studente se geestelike en intellektuele kompas sodat hulle hul op wêreldpad kan navigeer. Die inligtingsera het tot gevolg dat ou beroepe verdwyn en nuwe beroepe verskyn. Mense beklee nie meer lewenslank een beroep nie en verander selfs totaal van loopbaanrigting. "Indien die kennis waarmee ons studente toerus dalk in die toekoms uitgedien raak, het ons hom of haar toegerus om in die lewe te navigeer. Dit is belangriker as bloot die beroepskennis wat ons oorgedra het."
By die sakeskool word vertel dat hul mededingende voordeel juis die etiek is wat hulle in hul kursusse oordra. Goeie etiese waardes het 'n skaars kommoditeit geword en werkgewers sal 'n premie daarvoor betaal. Die onderliggende Christelike grondslag van Baylor maak die studente méér "bemarkbaar", nie minder nie.
Op die kampus van Baylor Universiteit is daar oral historiese bakens. Die kerkklokke lui stiptelik elke uur. Daar is 'n kapel en eerstejaars is verplig om kapeldienste by te woon. Foto: Verskaf.
Op die kampus is oral historiese bakens. Trotse tradisie word heeltyd in herinnering geroep. Op plaatjies op die bome word studente wat in oorloë gesterf het, gedenk. Die studente leer dat jy nie los van jou verlede vir die toekoms voorberei kan word nie.
Op die plaveistene is honderde name van alumni en ondersteuners wat geld aan Baylor geskenk het. By geboue word erkenning gegee aan individue wat skenkings gemaak het om die gebou te bou. Selfs die roostuine is deur skenkers moontlik gemaak.
Baylor is privaat en aanvaar nie staatsubsidies nie. Hulle wil vry wees van die staat. Hierdie vryheid kan op die kampus aangevoel word. Vry van die staat vra ook 'n stuk idealisme en 'n gemeenskap wat daarin deel. Baylor het 'n skenkingsfonds ("endowment fund") van meer as R1 miljard. 'n Gemeenskapsuniversiteit kan nie sonder die gemeenskap nie.
Kaylee en Grant is twee finalejaarstudente wat ons op 'n kampustoer vergesel het. Hulle vertel van meer as 300 studenteorganisasies wat elke student op 'n unieke manier vorm. Sport is belangrik by Baylor en studente presteer in van watersport tot Amerikaanse voetbal.
Kaylee vertel hoe sy uit 'n ontwrigte gesin weer sekuriteit op Baylor gekry het. Hulle praat spontaan oor hul Christenskap sonder dat hulle weet wie ons is. "My geloof is hier versterk. Ek het myself hier gevind," vertel Grant.
Kan 'n Christelike privaat gemeenskapsuniversiteit uitnemend wees? Grant verduidelik verder: "Ek bly in Dallas en ry verby verskeie universiteite om na Baylor te kom. In die VSA is die gemiddelde kans om ná jou graadstudie toelating tot 'n mediese skool te kry 25%. By Baylor is die gemiddeld 70%."
Baie indrukwekkend. Groot geld is nodig vir groot vertoon. Watter kursusse word doseer en wat van akkreditasie?
sukses word nie gekweek nie , ek wens die kamstige afrikaner leiers wil dit tussen hulle ore inkry
'n Verduideliking van wat bedoel word met "kamtige afrikaner leiers" sal help?
Studiegeleenthede word geskep vir mede-Afrikaners deur voortreflike Afrikaners wat die leiding neem. Verdienstelike persone word gehelp d.m.v. beurse.
Jou kommentaar is daarom duister?
Verder: Baylor Universiteit klink na die soort plek wat die Universiteit van Stellenbosch kón wees as dit uit die staanspoor, vanaf Jan S. Marais se skenking, streng privaat befonds was.
'n Verlore geleentheid.
Interessante debat! Eerstens is dit nie 'n vereiste dat net 'n universiteit wat met staatsgeld werk akkreditasie kry nie. Akademia is ten volle geakkrediteer. Waar ek in 'n gewone Afrikaner huis grootgeword het, kon jy 'n terugbetaalbare beurs kry indien jou prestasie voldoende was. Indien nie het jy nog 'n kans gehad om kwalifikasies te verwerf deur buitemuurse studie waarvoor jy self moes betaal (geen beurse nie). As jy nie een van die twee kon doen nie aanvaar jy jou lot, brand nie af nie en vloek en skree nie op die wat het nie. Hierdie gees van toeiening is… Lees meer »
want laat ek nou nie doekies omdraai hier nie , die "afriforum elite" is onder die vals indruk dat hulle vanuit hulle hoe muur omringde kastele in pretoria, die land gaan regeer deur n "privaat parallele regering" en dit is n "pipe dream" hulle dink as hulle die "common platelandse arm blanke op die altaar gooi gaan die "voorouers" hulle met rus laat en hulle sal gelukkig voorleef in hulle spogbuurte en duur shopping malls ! tyd sal ons die waarheid wys maar enigiemand met n gesonde verstand sal jou se dat n volk wat toelaat dat van sy eie… Lees meer »